Cassius au Bellona

> "Cassius au Bellona vagyok, Tiberius és Julia fia, a Nép Hajnal Lovagja, és becsületem érintetlen maradt."
>
>

> - A káosz évei, 40. fejezet: A Kivérző tér
>
>

**Cassius au Bellona** egy Arany, a Mars egyik legbefolyásosabb Házának, a Bellona-Háznak a kedvenc tagja. Apja Tiberius au Bellona, anyja Julia au Bellona, kilenc testvére közül négy név szerint ismert: Karnus, Julian, Thészeusz és Daidalosz.
Cassius az Intézetben a Mars Házának tagja, egy ideig a Primusa is. Az Intézetet elvégezve Páratlan Sebhelyessé válik.
Két évvel később a Luna párbajhősévé válik, és az Uralkodó, Octavia au Lune kinevezi a Társadalom Hajnal Lovagjává.

## Megjelenése

Cassiust tökéletes Aranyként jellemzik. Göndör arany haja és szeme van. Magassága alig több, mint két méter. Nagyon jóképű és erős, köszönhetően annak, hogy kiskorától kezdve edz. Darrow először úgy jellemezte, hogy "*széles és fehér*" mosolya van, és "*bőre ragyog és bársonyos*". Az Arany háborúban Darrow úgy beszél Cassius szépségéről, hogy *"Olyan csinos, hogy az már rusnya"*.

Szintén az Arany háborúban Darrow így mutatja be Cassiust: *"Haja dús, fényes. Az álla gödrös, karja biztos. Válla széles, csatára termett. Arca az udvar kurtizánjainak álma."* (111.oldal)

## Személyisége

Cassius egy arrogáns Arany, akit időnként nem érdekelnek a tettei. Barátkozik Darrow-val, de a történet különböző eseményeinél különbözőképpen áll hozzá. Kezdetben törődik Darrow-val, és jó barátok, de amikor megtudja, hogy az Átjáróban megölte ikertestvérét, Juliant, csak haragot érez Darrow iránt, és bosszút áll fivére haláláért. Számára legfontosabb a becsület. Arroganciája és későbbi keserűsége ellenére nagyon törődik a közel állókkal, köztük Darrow-val és Lysanderrel. Ezt a tulajdonságot valószínűleg megosztotta Juliannal.

## Szerepe

* Háttérsztori
* Vörös lázadás
* Arany háború
* Hajnalcsillag
* A káosz évei
* A sötétség kora

Cassius a Mars egyik legerősebb és leggazdagabb családjában született. Volt egy ikertestvére, Julian, és ők voltak a legfiatalabbak Tiberius és Julia gyermekei közül. Cassius Tiberius kedvenc fia. Cassius nagyon szerette ikertestvérét, Juliant, és mindig vigyázott rá.

Kiskorában Cassius egyszer a csúzlijával megsebzett egy sast. Bőgve rohant Karnushoz, mert tisztában volt vele, hogy nem hagyhatja a szerencsétlent szenvedni, meg kell valahogy ölnie, de képtelen volt rá. Karnus gond nélkül agyonütötte egy sziklával.

Cassius egy természetes tehetség, okos, és mindenben jó volt, amit tett, de szép külseje és Arany származása miatt arrogánsabb és hiúbb lett az Intézetben töltött idő után.

Cassius a vizsga napján találkozik először Darrow-val. Darrow-nak már csak Cassius megjelenése, és az elmondott pár mondata után az arrogancia jutott eszébe a fiúról. Hogy kicsit a helyére tegye Cassius nagy egóját, jó erősen megszorította Cassius kezét, amikor az bemutatkozáskor odanyújtotta. Cassius jól elszórakozott Darrow-val, és mielőtt elment volna, Darrow kargépére elküldte adatait, elérhetőségeit.

Cassiust felsőVálasztottként beválasztják az Intézetben a Mars Házába. Beválasztásakor a neve mellett -6-os lebegett. Idegesen játszik a hajával, majd beszélgetésbe kezd Darrow-val, Priamusszal, és egyéb felsőVálasztottal. Cassius örömmel tudatosítja, hogy ikertestvére is ugyanabba a Házba került, mert úgy érzi, hogy így könnyebben meg tudja majd védeni.

Az Átjáró után Cassiusnak az ujjai kiugrottak a helyéről, amit Darrow rak vissza a helyére. Miután felfogja, hogy Juliant valaki megölte az Átjáróban, próbálja kideríteni ki volt a gyilkos. Elmondja, hogy ő a gyerekkori barátját, Nexus au Celintust ölte meg a farkasos gyűrűért, és várja, hogy a többiek is elmondják kikkel végeztek. Ez azonban nem történik meg. Darrow, hogy elterelje magáról a gyanút, és hárítsa Cassius haragját, azt mondja, hogy Julian gyilkosa Titus volt. Cassius innentől kezdve kipécézte magának a fiút.

Cassius, Darrow, Roque au Fabii és az aljVálasztottakból maradt csapat a Mars Házának várán kívül él. Cassius elkezd udvarolni Quinnnek, és Roque-ot és Darrow-t "testvérének" fogadja. Titus emberei erőszakosak, a rabszolgákként elfogott másik Házak embereit erőszakolják. Darrow összetűzésbe keveredett velük, ami miatt Titusék elkapják Quinnt. Amikor Darrow-ékhoz megérkezik Quinn levágott füle, Cassius dühbe gurul, és barátnője segítségére siet. A mentőakció nem Cassius terve szerint zajlik. Titus emberei csúnyán elbánnak vele, valamint megszégyenítik (lepisálják). Pár nappal később Darrow-val elindulnak felfedezni a terepet. Összefutnak a Minervások Primusával, Musztánggal, aki elől egy tóba menekülnek. Egészen sötétedésig taposnak a vízben, amikor Sevro a segítségükre siet. Sevro elárulja, hogy a Minervásoknak van egy szakácsuk, akiért elmennek, és elrabolják.

A Minerva segítségével megtörik Titus uralmát a várban. Cassius és Darrow fej fej mellett haladnak a Primuszság eléréséért. Mivel azonban Darrow-nak nagyobb tekintélye van, mint Cassiusnak, ezért Darrow a Mars megválasztott vezetője. Börtönbe vetik Titust, majd másnap ítéletet hoznak felette, ami a halál. Cassius megkéri Darrow-t, hogy Julian megölése miatt had végezzen ő Titusszal, és bosszulja meg testvérét. Darrow átadja neki ezt a jogot. Miután Cassius kegyetlenül végez Titusszal, a tekintélye ismét visszatér.

Cassius és Darrow szövetséget köt Diana Házával, hogy legyőzzék a Minervát. Amint visszatérnek otthonukba, Lilath, a Sakál küldötte egy ajándékot hoz Cassiusnak. Cassius azt mondja a lánynak, hogy nem fogja megnézni a tartalmát, mert bízik Darrow-ban. Darrow terve szerint leigázzák a Minerva és a Diana Házát is, amivel Darrow a Ház Primusává válik. Cassius büszke barátjára, és nem féltékeny rá. Egyik este, miután Sevro próbálta ellopni az ajándékot, Cassius megnézi a tartalmát. Amikor Roque és Lea eltűnik, majd Darrow visszatér Lea halálhírével, akkor lehetőséget lát Cassius arra, hogy az újonnan megszerzett információkat felhasználhassa. Kicsalogatja Darrow-t a várból olyan ürüggyel, hogy megtalálta Roque-kot, de segíteni kell hazavinni. Amikor elég messze mentek otthonuktól Cassius megtámadja Darrow-t, mivel tudja, hogy ő ölte meg az ikertestvérét. Hasba szúrja, megtekeri a sebben a pengéjét, majd magára hagyja meghalni.

Darrow "halála" után átveszi a Primusságot. A Mars Házát nem tudja irányítani, mert emésztik a tettei. A játék végén, amikor Darrow visszatér a Mars Házába, Cassius vérbosszút esküszik Julian halála miatt.

Az Intézet után Cassius minden nap a Lunán párbajozott a megüresedett Lovagi címért, amit el is nyert. A Csúcson Musztánggal az oldalán a Hajnal Lovagjának vértjében jelenik meg. Darrow párbajra hívja ki, amit elfogat. Octavia bízik új Lovagja sikerében, ezért engedélyezi a párbajt azon a szent helyen. A párbaj megkezdése előtt Darrow és Cassius oltogatják egymást, és a szertartás befejezése előtt elkezdik a harcot. Eleinte Cassius bizonyul jobbnak. Darrow felfedi, hogy ő Lorn au Arcos utolsó és legfrissebb tanítványa, és ezek után Cassius hátrányba kerül a párbajban. Darrow lecsapja kardforgató karját, és készül, hogy életét is elvegye, amikor az Uralkodó közbeszól. Musztáng megvédi Darrow gyilkos csapásától, majd a családja és az Augustok között kitör a harc. A harc közbe Octavia orvosai elviszik Cassiust, és elkezdenek neki új kart faragni.

Cassius a Mars védelmében segédkezik Darrow OroszlánEsőjekor, Égea falainál harcol. Darrow Obszidiánja, Ragnar Volarus majdnem elkapja és megöli. A harcok közben az Olümpiában hagyott egész családját kiirtják, csak ő és anyja marad életben. Octavia azt mondja, hogy Darrow tette ezt, miközben a Sakál volt. A csata elvesztése után Octavia oldalán marad. Amikor a Sakál rájön Darrow titkára, és elmondja az Uralkodónak, Octavia elküldi, hogy ölje meg Fitchnert. Miután a Sakál elindította a rajtaütést, Cassius megérkezik Ajával az Ünnepségre, és Darrow szemére hányja a családja kiirtásának szükségletességét.

Cassius Aja és Bogáncs társaságában elutazik Attikába a Sakálhoz, hogy az Uralkodóhoz szállítsák Darrow-t. Amikor a Sakál kiemeli a meggyötört meztelen Darrow-t az étkezőasztalából, csak Cassius mutat iránta kegyelmet, és betakarja a köpenyével. Darrow megszökik, azonban egyik társát sikerül megölniük.

Cassius részt vesz a titkos béketárgyaláson, amit Quicksilver szervezett. Darrow és a Vonítók megtámadják őket a tárgyaláson, de Cassiusnak sikerül elmenekülnie.

Nemsokkal később Cassius Ajával követi Darrow-t a Mars északi sarkjára, az Obszidiánok hazába. Lelövik Darrow hajóját, de Darrow-ék is szintén lelövik őket. Cassius csapatából a zuhanásban rengetegen meghaltak. Később a Falók rájuk támadnak, és a kis csapatból szinte alig maradtak. Darrow Musztánggal, Ragnarral és Holidayjel csapdát állított Cassiusnak és Ajának. Darrow és Musztáng Cassiusszal harcolnak. Musztáng torkon lövi Cassiust.

A sebesült Cassiust életben tartják és fogolyként viszik magukkal az Obszidiánokhoz, onnan vissza a Marsra, majd az Iora. Amikor Roque meghalt, Darrow Cassiust is behívta a temetésre, hiszen Roque neki is a barátja volt. Aznap este beszélget Cassius Darrow-val. Mindketten kijelentik, hogy elegük van már a harcokból, és Darrow mielőtt távozna, ad egy holoKockát Cassiusnak, amin a Bellona-Ház megölése van rögzítve.

Darrow elengedi Cassiust, de ő nem a hajóba száll be, hogy elmehessen, hanem megöli Sevrot, kiüti Darrow-t, és elfogja Musztángot. A két fogollyal és egy tetemmel a Sakál hajójára utazik. A Sakál megkéri Cassiust, hogy vágja le Darrow kezét, mivel egykor ő is ezt tette vele. Cassius megteszi, majd indulnak az Uralkodóhoz a Lunára. Az Uralkodó bunkerjában Cassiust szeretettel fogadják. Az Uralkodó el akarja küldeni Cassiust tisztálkodni és enni, de Cassius maradni akar Octavia mellett.

Darrow terve szerint Cassius a legjobb pillanatban elárulja Octaviát, és megöli testőrségét, majd rátámad Ajára. Aja nehéz ellenfél, ezért Cassius, Darrow és Musztáng mellett az eddig halottnak hitt Sevro is besegít a legyőzésébe. Miután végeztek Ajával, és Octáviában is már csak pislákol az élet, a Sakál felé fordítják Cassiusék a figyelmüket. A Sakál parancsot ad Lilathnak, hogy robbantson a Lunán, ezért Darrow kitépi a nyelvét. Musztáng megkapja Lysandertől a nagyanyja, Octavia HajnalJogarát, mivel meghódította őket, ezért már ő az új Uralkodó. Darrow hajt először fejet Musztáng előtt, Cassius követi a példáját.

Miután véget ért a Lunán a harc, Sevro ragaszkodott hozzá, hogy Lysandert megöljék, de Cassius elvitte Lysandert, ezzel megmentve őt.

Cassius Pythával és Lysanderrel már tíz éve járja az űrt, segít a rászorulóknak. Egyik nap egy segélykérést kapnak a *Vindabona* hajóról, és mennek segíteni. Cassius rengetek alja- és középSzínt ment meg. Lysander azonban nem hallgat Cassiusra, és megment egy Aranyat is, de majdnem otthagyja a fogát érte. Cassius kételkedik Lysander döntésének helyességében, de menekülniük kell, így majd később akarja kiokítani. Lysander javaslatára elmennek egy aszteroidához, ahol a Perem Birodalmának erői várják őket. Cassius eltorzítja arcát még mielőtt elkapnák őket, hogy a peremiek ne ismerhessenek rá.

Cassiust és Lysandert az Ió felé tartó úton vallatják, de egyikük sem mond semmit. Az Ión Romulus au Raa egyik bunkerébe viszik őket. Miután Romulus elintézi a lányával a dolgokat, Cassiusék felé fordítja a figyelmét. Mivel nem akar tanúkat hagyni arról, hogy a lánya, Seraphina merre járt, így ki akarja őket végezni. Mielőtt ezt megtehetné megjelenik Dido au Raa, Romulus felesége és letartóztatja a férjét. Dido a vendégükké fogadja Cassiusékat.

Egyik vacsorakor Dido leleplezi Cassius álcáját, és a parancsára Bellerophón au Raa kihívja egy párbajra a vérbosszújuk miatt. Cassius elfogadja a kihívást. A párbaj napján megkéri Lysandert, hogy ne mentse meg, hagyja meghalni és ne fedje fel a kilétét. Cassius nem érti hogy csúszhatott ennyire félre Lysander nevelése, ha végig próbálta arra nevelni, hogy ne menjen bele a harcokba.

Cassius könnyed sérüléssel legyőzi Bellerphónt. Amint vége a harcnak, egy újabb Raa családtag beugrik, hogy végezzen Cassiussal. Cassius az új jövevényt, Faberát, majd Bellagrát is elintézi. Minden harc után újabb és újabb Raa támad rá. Cassius egyre fáradtabb, egyre több vért veszít. Amikor Dido megparancsolja Seraphinának, hogy végezze be a feladatát, és ölje meg végre a Bellonát, Lysander közbeavatkozik és felfedi kilétét. Cassius az eszméletvesztés szélén állva is mérges, de egyben csalódott is Lysanderben. Diomédész orvosokat hívat Cassiushoz, és elviszik a Kivérző térről.

Aznap este Lysander azt az üzenetet kapja, hogy Cassius meghalt a vérveszteségtől, és a tetemét Bellerophón barátai elvitték megbecsteleníteni.
Igazából Cassius életben maradt, és Diomédész átszállította az Europán lévő birtokára, ahol házi őrizetbe vették, hogy a háború befejeztével majd szabadon engedjék. Cassius megszökik, és két hónappal később sikerül elérnie a Marsot a még mindig üzemelő, de igencsak megrongálódott *Archimédészen*. Visszatérve a Köztársaság területére figyelmeztette őket, hogy a Perem és a Társadalom megmaradt erői szövetséget kötött a Köztársaság ellen. Cassius felajánlja szolgálatát, és segít a Köztársaságnak amiben kell és tud. Mivel Virginia Caraval puccsa miatt fogságban volt, Kavax au Telemanust informálja Cassius. A Telemanus-Ház Primusa elküldi Cassiust a Merkúrra, hogy menekítse ki Darrow-t és a Szabad Légiók megmaradt tagjait.

## Kapcsolatok

**Lykosi Darrow**

Cassius és Darrow bonyolult kapcsolatban állnak egymással. Az Intézetben együtt harcoltak, és jól erős kettest alkotnak. Cassius azonban megtudja, hogy Darrow megölte Juliant, Cassius ikertestvérét az Átjáróban. Így megbosszulja testvérét, és leszúrja Darrow-t. Darrow túléli Cassius támadását, sőt, győzelmet is arat az Intézetben. A legyőzött Cassius vérbosszút esküszik Darrow ellen testvére halála miatt.

Cassius megkísérli felhasználni Virginiával fennálló új kapcsolatát, hogy megbántsa Darrow-t. Darrow párbajra hívja Cassiust, ahol csúnya vereséget szenved, ráadásul Darrow meg is alázza. Később az egész családját lemészárolják, és Darrow-t hibáztatja ezért. Cassius végül az egyik fő oka Darrow bukásának és elfogásának. Hogy ártson Darrow-nak, Cassius megöli Árészt, aki nem más, mint Fitchner au Barca, és fejét egy dobozban átadja Darrow-nak. Cassius elveszi Darrow Mars gyűrűjét, amiért megölte Juliant anno.

Egy év után újra találkoznak. A találkozóig Darrow-t kínozták, meggyötörték testét, és szinte teljesen összezúzták milétét. Cassiust megdöbbenti Darrow látványa, némi szánalmat érez iránta, így betakarja a palástjával. Darrow megszökik a fogságból, és nem sokkal később legyőzi Cassiust, és a foglyaként tartja. Darrow azonban jól bánik Cassiusszal, és Roque halála és temetése után lassan képesek újra felébreszteni régi barátságukat. Cassius megtudja az igazságot, miszerint az Uralkodó és a Sakál állt családja kiirtása mögött. Éppen ezért segít Darrow-nak, Musztángnak és Sevronak Octavia és Aja legyőzésében. Cassius röviddel azután távozik Lysanderrel egy önálló száműzetésbe. Indulása előtt azonban visszaadja Darrow-nak a gyűrűjét, és megbocsátásban és barátságban válna el tőle, sőt ismét testvérnek nevezi.

**Virginia au Augustus**

Cassius Virginiával, vagy ahogy akkor ismerte, Musztánggal az Intézetben találkozik. Gyönyörűnek és félelmetesnek találja, Musztáng azonban Cassiust ostobának, de jóképűnek. Ekkor még igen kevés közük van egymáshoz. Musztáng Darrow-nak segít, és vele is van.

Később azonban Cassius és Virginia egy párt alkotnak, és igyekeznek békét teremteni családjaik között. Gyakorlatilag el vannak jegyezve. Cassius a kapcsolatát Darrow megbántására is fel akarja használni. Amikor Darrow legyőzi Cassiust párbajban, Musztáng menti meg az életét. Virginia elhagyja Cassiust, hogy csatlakozzon Darrow-hoz és apjához. Ezzel Cassius ellenségévé válik. Musztáng újra összejön Darrow-val, akinek elmondja, hogy Cassiust sose szerette, igazából mindig rosszul is volt ha vele volt, de a családja biztonságát csak így garantálhatta.

Későbbiekben Cassius és Musztáng kevés időt töltenek együtt, szinte semennyit. Musztáng még egyszer megmenti az életét. Cassius segít Darrow-nak és Musztángnak az Uralkodó legyőzésében. Önkéntes száműzetésbe vonul, és hagyja, hogy Musztáng és Darrow új rendszert alkosson.

Amikor Cassius értesült Darrow és Virginia eljegyzéséről, a sárga földig leitta magát. Bár senkinek nem vallja be, még mindig érez valamit Virginia iránt.

## Galéria

1/37
## Idézetek

* "Hamvas, mint egy barack, de belülről rothadt. Egyszer haraptam már belőle, ha érted, mire gondolok. Zamatos, ám az utóíze poshadt." - Vörös lázadás, 15. fejezet: A vizsga
* "Ravasz egy fickó vagy te. Ahogy kikaptad a kezéből azt a pengét. Vérveretesen félelmetes voltál. És gyors, mint a villám. Mázli, hogy nem kerültünk össze az éjjel. Elsőrendű alak vagy. Ti meg mit hoztok fel mentségetekre, lopakodó bolondok? - Vöröslázadás, 21. fejezet: Uralkodásunk

* "Ravasz vagyok, de nem szörnyeteg. Egyszerűen csak legyőztem." - Vörös lázadás, 22. fejezet: A törzsek
* "Ki mint vet, úgy szarja össze magát." - Vörös lázadás, 23. fejezet: Törés
* "Lehet... hogy egy testvéremet elveszítettem itt. És a veszteség életem végéig elkísér. De cserébe legalább szereztem két másikat." - Vörös lázadás, 32. fejezet: Antonia
* "Nos, hiszem, hogy én magam vagyok a villámlás. Te pedig, tobzódó barátom, az égzengés vagy." - Vörös lázadás, 31. fejezet: Musztáng bukása
* "A pokolban fogsz elrohadni, te hazug féreg. Hagytad, hogy a testvéremnek szólítsalak!" - Vörös lázadás, 33. fejezet: Bocsánatkérések
* "Megölted a családomat, Darrow. Mindenkit. Az egy dolog, hogy engem és Juliant, de a gyerekeket? Hogy voltál rá képes? Megtalálom Sevrót és megtalálom Musztángot. Nem lesz kegyelem." - Arany háború, 51. fejezet: A Mars gyermeke
* "Az öcsém volt a mindenem. És már nem hiszek egy olyan világban, ami azt vallja, hogy a gyengék nem érdemlik meg az életet. Ő is ezt vallaná. Hogy lehetséges valami jobb. És Julian miatt én is tudok hinni benne. - Hajnalcsillag, 62. fejezet - Omnis vir lupus
* "Bár ne lenne ilyen nehéz téged utálni." - Hajnalcsillag, 50. fejezet: Mennydörgés, villámlás
* "Csakis férgeket érdemlünk mind. Menjünk hát elébük." - A káosz évei, 41. fejezet: Szív
* "Halihó, jóember. Kavax azt mondta, talán rád fér némi segítség." - A sötétség kora, 86. fejezet: A Légiók vége

## Trivia

* Cassius nevét *Gaius Cassius Longinus* ihlette, aki egyike volt azoknak, akik meg akarták ölni Julius Caesart.